**Sociālā darba speciālistu sadarbības padomes ( SDSSP) sēdes**

PROTOKOLS Nr.3/2016

Rīgā, 2016.gada 29.septembrī

Skolas ielā 28, 2.korpusa 3.stāva Portretu zālē, 301.telpā plkst. 13:00

SĒDĒ PIEDALĀS:

**Ilze Skrodele-Dubrovska**, padomes vadītāja, Labklājības ministrijas (turpmāk – LM) Sociālās iekļaušanas un sociālā darba politikas departamenta direktore

Padomes locekļi:

**Andra Mite**, Baltijas Psiholoģijas un menedžmenta augstskolas docente

**Mārtiņš Moors**, Rīgas domes Labklājības departamenta Sociālās pārvaldes priekšnieks, departamenta direktora vietnieks

**Irīna Vereščagina**, Liepājas Universitātes lektore

**Iveta Sietiņsone**, Latvijas Sociālo dienestu vadītāju apvienības priekšsēdētāja

**Ina Balgalve**, Latvijas Sociālo dienestu vadītāju apvienības priekšsēdētājas vietniece

**Ārija Baltiņa,** Latvijas Profesionālo sociālā darba speciālistu asociācijas prezidente

**Dace Erkena,** Latvijas Universitātes P.Stradiņa medicīnas koledžas Sociālās aprūpes katedras vadītāja

**Daiga Grenovska,** Rucavas novada Sociālais dienests

**Skaidrīte Gūtmane,** Latvijas Kristīgās akadēmijas rektore

**Ilze Rudzīte,** Latvijas Pašvaldību savienības padomniece sociālajos un veselības jautājumos

**Līga Āboltiņa,** Sociālo darbinieku biedrība

**Lolita Vilka,** Rīgas Stradiņa universitātes Sociālā darba katedras vadītāja

Citi:

**Elīna Celmiņa,** LM Sociālās iekļaušanas un sociālā darba politikas departamenta direktore

**Anna Grīnberga,** LM Sociālās iekļaušanas un sociālā darba politikas departamenta vecākā eksperte

**Dace Zvirgzdiņa**, LM Sociālās iekļaušanas un sociālā darba politikas departamenta ESF projekta “Profesionālā sociālā darba attīstība pašvaldībā” vecākā eksperte

**Sarmīte Uzuliņa,** LMEiropas Savienības struktūrfondu departamenta direktore

**Jānis Laucis,** LM Eiropas Savienības struktūrfondu departamenta vecākais eksperts

**Signe Frickausa**, LM Sociālās iekļaušanas un sociālā darba politikas departamenta vecākā referente ????

Sēdi protokolē:

**Signe Frickausa,** LM Sociālās iekļaušanas un sociālā darba politikas departamenta vecākā referente ????

**Darba kārtība:**

1. Sanāksmes atklāšana un Padomes sēdes darba kārtības apstiprināšana.
2. Nepieciešamās izmaiņas invaliditātes politikas jomā.
3. Padomes darbības organizācija gadījumos, kad tiek skatīti ESF projekta "Profesionālās sociālā darba attīstība pašvaldībās" jautājumi.
4. Informācija par LM Eiropas Sociālā fonda projekta “Profesionāla sociālā darba attīstība pašvaldībās” **(Nr. 9.2.1.1/15/I/001)** (SD projekts) tuvākām aktivitātēm.
5. LM periodiskā izdevuma “*Sociālais darbs Latvijā“* 2016. gada pirmais numurs, ieskats saturā.
6. Citi jautājumi.

**Sēdes norise:**

**1.**

**Padomes sēdes atklāšana un darba kārtības apstiprināšana.**

**(I.Skrodele-Dubrovska)**

*I.Skrodele-Dubrovska* atklāj Sociālā darba speciālistu sadarbības padomes (turpmāk - Padome) sēdi un dalībnieki apstiprina sēdes darba kārtību (skatīt pielikumā).

**2.**

**Nepieciešamās izmaiņas invaliditātes politikas jomā.**

**(E.Celmiņa)**

*E.Celmiņa* informē, ka šobrīd LM ir sagatavojusi materiālu diskusijām par nepieciešamajām izmaiņas invaliditātes politikas jomā.

Atzīmē, ka bērnu ar invaliditāti skaits pēdējos 10 gadus ir praktiski nemainīgs, savukārt, personu ar III invaliditātes grupu skaits kopš 2008.gada ir ievērojami pieaudzis.

Iepazīstina klātesošos ar pirmreizējā ekspertīzē strādājošo personu (pieaugušo) skaita dinamiku ar izplatītākajām slimības diagnožu grupām laika periodā no 2011.-2015.gadam.

Vērš uzmanību uz to, ka šobrīd pieaug strādājošo personu skaits, kuriem ir noteikta invaliditāte.

Iepazīstina klātesošos ar Veselības un darbspēju ekspertīzes ārstu valsts komisijas sniegto atzinumu skaitu par īpašas kopšanas nepieciešamību pieaugušajiem vecumā no 18-60 gadiem un virs 60 gadiem. Norāda, ka minēto atzinumu skaita pieaugums ir vērojams personām virs 60 gadiem.

Informē par invaliditātes reformas iestrādēm, t.i., 2014.gadā ir izstrādāts projekts ar priekšlikumiem un kritērijiem, ir papildināti līdzšinējie kritēriji un no 2015.gada papildus invaliditātes kritērijiem ir arī anketa ar pašaprūpes spējām un vairs netiek vērtēta tikai medicīniskā diagnoze, tiek vairāk strādāts ar nozarēm, lai tās izstrādātu tādus pakalpojumus (mediji, mājas lapas, izglītība, transports, vide, glābšanas dienests), kurus cilvēki ar invaliditāti varētu pēc iespējas vairāk izmantot, diskusijas ar nevalstiskajām organizācijām par darbspējas kritēriju ieviešanu.

Padomes sēdes dalībniekiem tiek dots ieskats virzībā uz cilvēktiesību modeli personām ar funkcionēšanas ierobežojumiem, gadījumā, ja tā ir spējīga iekļauties sabiedrībā bez specifiska valsts atbalsta vai, ja tai nav pietiekams sistēmu atbalsts un tai ir nepieciešams specifisks atbalsts. Pēc specifiskā atbalsta saņemšanas personai būtu jākļūst par patstāvīgu un neatkarīgu sabiedrības locekli.

Norāda uz sistēmas trūkumiem: netiek vērtēta spēja strādāt, netiek vērtētas individuālas vajadzības, nav vienota centra, kur persona varētu vērsties, kur viņu izvērtētu un motivētu, nepietiekami rehabilitācijas pasākumi, papildus “labumi”, kas pieejami tikai invaliditātei. Atzīmē, ka ārsti ir secinājuši, ka veselības aprūpes un rehabilitācijas trūkums ir galvenie faktori kā rezultātā cilvēks nonāk līdz invaliditātei.

Lai minēto novērstu, LM ieskatā jāizstrādā jauni darbspējas vērtēšanas kritēriji, darbspējas vērtēšana jānosaka tikai darbspējas vecuma cilvēkiem, jāmaina invaliditātes vērtēšana un jāpārskata III invaliditātes grupa. Savukārt, senioriem varētu piedāvāt turpināt izvērtēt īpašās kopšanas nepieciešamību, bet nepiešķirt invaliditātes statusu, kā arī turpināt piešķirt daļu no atbalsta pasākumiem (piemēram, sabiedriskais transports).

Papildus informē, ka LM vēlas pārskatīt visus atbalsta pasākumus, lai varētu izvērtēt, kuri no tiem ir nepieciešami darbspējas vecuma personām un kuri – senioriem. Savukārt, III invaliditātes grupai vēlētos pārskatīt apakšējo robežu, jo Latvijā invaliditāti nosaka jau pie 25 procentu darbspējas zuduma, savukārt, citās valstīs – sākot no 40 procentu darbspējas zuduma.

Attiecībā par atbalsta pasākumiem paskaidro, ka šobrīd LM vēl nav konkrēta piedāvājuma, bet ir identificēta tikai sensitīvākā problēma. Atzīmē, ka atbalsta pasākumu mērķis ir kompensēt funkcionēšanas ierobežojumus un atvieglot pašaprūpi un daļa no šiem pasākumiem ir arī vērsti uz minēto mērķi. Vairums atbalsta pasākumu tiek piešķirti automātiski pēc invaliditātes statusa, nevis individuāli vērtējot personas grūtības redzēt, dzirdēt, saprast, pārvietoties, veikt pašaprūpi. Vērš uzmanību uz to, ka ir vairāki atbalsta pasākumu veidi (piemēram, CSDD pakalpojumi, makšķerēšanas kartes u.c.), kas nav saistīti ar kādu konkrētu funkcionālu ierobežojumu, bet gan vairāk vērsti uz pieņēmumu, ka personām ar invaliditāti ir mazas pensijas, papildus vajadzības un izdevumi. Bezmaksas sabiedriskais transports ir ievērojams atbalsts personai (> 10 milj./gadā), taču nav saistīts ar personas ienākumiem un vajadzībām

Informē, ka vidējās invaliditātes pensijas apmērs šobrīd ir 170 *euro* mēnesī.

Izmaiņu mērķis ir veidot pakalpojumus un atbalsta pasākumus uz darbspējas vecuma personām, ar nolūku veicināt šo personu līdzdalību darba tirgū un ekonomisko patstāvību. Lai to īstenotu, ir nepieciešama iespējami agra intervence, kompleksu medicīnisko, sociālo, profesionālo rehabilitācijas pasākumu īstenošana, jauni atbalsta pasākumi darba vietās (motivēšana un mentorings).

Aicina uz diskusiju Padomes sēdes dalībniekus par pašvaldību lomu personu ar invaliditāti atbalstam un senioru ar funkcionāliem traucējumiem atbalstam.

Padomes sēdes dalībnieki vēlas uzzināt, vai ir analizētas personas ar invaliditāti pilsētu un lauku reģionā.

*E.Celmiņa* atbild, ka šādu iespēju analizēt personas ar invaliditāti pilsētu un lauku reģionu griezumā nav iespējams.

Diskusijas par arodslimību cēloņiem, sekām, par atbalsta pasākumiem personām, kurām konstatēta arodslimība.

Padomes sēdes dalībnieki izsaka viedokli, ka viens no svarīgākajiem pasākumiem būtu personu ar invaliditāti integrēšana darba tirgū, kur būtu jāņem vērā dažādi aspekti – vai personai ir invaliditāte kopš bērnības, vai tā ir iegūta dzīves laikā, kā arī jāņem vērā pilsētas un lauku vides atšķirības. Norāda, ka trūkst sadarbība starp Sociālās integrācijas valsts aģentūru un Nodarbinātības valsts aģentūru (turpmāk – NVA), lai personas ar invaliditāti, kuras ir spējīgas strādāt, pēc iespējas ātrāk iekļautu darba tirgū. Vērš uzmanību uz to, ka viena no personu ar invaliditāti problēmām Latvijā ir pāraprūpe. Informē, ka nozīmīga problēma ir lauku reģionos, kur pašvaldību saistošajos noteikumos ir noteikts, ja persona saņem īpašās kopšanas pabalstu, tai nav tiesības uz nepieciešamās aprūpes līmenim atbilstošu sociālās aprūpes pakalpojumu. Uzsver, ka liela nozīme ir kvalitatīvu darbspējas kritēriju izstrāde un nodarbinātības atbalsts personām ar invaliditāti.

*E.Celmiņa* paskaidro, ka Padomes sēdes dalībnieku izteiktie viedokļi tiks ņemti vērā, izstrādājot izmaiņas invaliditātes politikas jomā.

**3.**

**Padomes darbības organizācija gadījumos, kad tiek skatīti ESF projekta "Profesionālās sociālā darba attīstība pašvaldībās" jautājumi.**

**(I.Skrodele-Dubrovska)**

*I.Skrodele-Dubrovska* iepazīstina klātesošos ar plānotajiem grozījumiem Ministru kabineta 2015.gada 14.aprīļa noteikumu Nr.193 “Darbības programmas "Izaugsme un nodarbinātība" 9.2.1.specifiskā atbalsta mērķa "Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām" 9.2.1.1.pasākuma "Profesionāla sociālā darba attīstība pašvaldībās" īstenošanas noteikumi” (turpmāk – noteikumi) 23.punktā.

Informē, ka turpmāk, lai nodrošinātu noteikumu 9.2.1.1.pasākuma "Profesionāla sociālā darba attīstība pašvaldībās" īstenošanas noteikumi” efektīvu ieviešanu, atbildīgās iestādes un finansējuma saņēmēja pārstāvji piedalīsies Sociālā darba speciālistu sadarbības padomes (turpmāk – padome) darbībā, bet vadošās iestādes pārstāvji padomes darbībā varēs piedalīties novērotāja statusā

**4.**

**Informācija par LM Eiropas Sociālā fonda projekta “Profesionāla sociālā darba attīstība pašvaldībās”** (**Nr. 9.2.1.1/15/I/001**) **(SD projekts) tuvākām aktivitātēm.**

**(D.Zvirgzdiņa)**

*D.Zvirgzdiņa* informē klātesošos par tuvākajām SD projekta tuvākajām aktivitātēm 2016.gadā.

Viena no aktivitātēm ir metodiski informatīvās sanāksmes reģionos, kuras notiks 2016.gada septembrī un oktobrī.

Sanāksmes darba kārtībā paredzēts:

1. LM aktualitātes – SD projektā, invaliditātes politikā, sociālās rehabilitācijas pakalpojumi vardarbībā cietušām pilngadīgām personām un vardarbības veicējiem, sociālo dienestu un bāriņtiesas sadarbība bērnu ārpusģimenes aprūpē deinstitucionalizācijas ietvaros, Eiropas Atbalsta fonds vistrūcīgākajām personām;
2. seminārs (divās daļās) “Bēgļu sociālekonomiskās iekļaušanas plāna sastādīšana un īstenošana, būtiskākās problēmas bēgļu integrācijā Latvijā un to risināšanas iespējas” (vadīs biedrības “Patvērums “Drošā māja”” vadītāja Sanda Zalcmane).

Papildus informē, ka starp darba kārtības 1. un 2.jautājumu paredzēta preses konference, kas šogad esot jaunums.

Kā nākamo aktivitāti atzīmē ikgadējo konferenci, kura notiks 2016.gada 4.novembrī. Konferences tēma – Profesionālā integritāte sociālajā darbā: sociālā darba pamatvērtības. Konferenci organizē LM sadarbībā ar Sociālo darbinieku biedrību. Savukārt, nākošā konference tiek plānota 2017. gada 24. martā un tās tēma – ētika sociālajā darbā (indikatīvi). Paskaidro, ka par šo tēmu jau ir bijusi diskusija 2016.gada 25.maijā un nākamā diskusija plānota 2016.gada 7.decembrī.

Sniedz nelielu ieskatu par pašvaldību iesaisti apmācībās un supervīzijā par 2015.gada IV. ceturksni un 2016.gada I. un II..ceturksni, kā arī par kompensācijas apmēru.

Informē, ka apmācību iepirkums 2017.gadam ir noslēdzies un šobrīd notiek pretendentu izvērtēšana, tuvākajās dienās tiks izsludināts iepirkums supervīzijas nodrošināšanai. Plānots līdz 30.12.2016 LM mājaslapā publicēt apmācību un supervīzijas pakalpojumu sniedzēju sarakstu. Papildus informē, ka SD projekta laikā ir plānots izstrādāt deviņas metodikas sociālajam darbam ar klientu mērķgrupām. Lūdz Padomes sēdes locekļiem apstiprināt metodikas mērķgrupai “Ģimenes ar bērniem” izstrādi.

Diskusijas par citām iespējamām mērķgrupu metodikām (ilgstošie bezdarbnieki, patvēruma meklētāji, sociālās minoritātes), kā arī par metodiku kvalitatīvu un konstruktīvu izstrādi.

**5.**

**LM periodiskā izdevuma “*Sociālais darbs Latvijā“* 2016. gada pirmais numurs, ieskats saturā.**

**(I.Skrodele-Dubrovska)**

*I.Skrodele-Dubrovska* informē par periodiskajiem izdevumiem 2016.-2017.gadā un to izdošanas termiņiem. Pirmais periodiskais izdevums 2016.gadā jau ir izdots 14.septembrī, nākamo plānots izdot 2016.gada 30.decembrī. Pateicas visiem izdevuma rakstu autoriem, redkolēģijai par ieguldīto darbu un atbildīgajam izpildītājam SIA “Baltijas Starptautiskā akadēmija” par ieguldīto darbu izdevuma tapšanā.

**6.**

**Citi jautājumi**

Netiek izteikti.

**Padomes lēmumi**

1. nākamajā Padomes sēdē iekļaut jautājumu par sadarbības aspektiem starp NVA un personām ar invaliditāti, pieaicinot arī NVA pārstāvjus;
2. apstiprina metodikas mērķgrupai “Ģimenes ar bērniem” izstrādi.

Sēdes noslēgums 15:00.

Pielikumā sēdes materiāli:

1. Padomes sēdes darba kārtība.
2. Prezentācija „Sociālā darba speciālistu sadarbības padomes sēde”.

Sēdes vadītāja I.Skrodele-Dubrovska

Protokolēja S.Frickausa